กรมการข้าวรับรองพันธุ์ข้าวใหม่ เพิ่มศักยภาพข้าวขึ้นน้ำ กระตุ้นการส่งออกข้าวในอาเซียน
นายอนันต์ สุวรรณรัตน์ อธิบดีกรมการข้าว เปิดเผยว่า คณะกรรมการพิจารณารับรองพันธุ์ข้าวมีมติรับรองพันธุ์ข้าวใหม่เพื่อเป็นทางเลือกให้ชาวนาและเพิ่มศักยภาพการแข่งขันของสินค้าข้าว จำนวน 2 พันธุ์ ได้แก่ ข้าวพันธุ์ กข 77 ซึ่งเป็นข้าวเจ้านุ่มรองรับการส่งออกในตลาดอาเซียนและข้าวขึ้นน้ำพันธุ์พื้นเมืองพันธุ์เหลืองใหญ่ 48 นับเป็นข้าวขึ้นน้ำพันธุ์แรกที่ข้าวสุกร่วน ไม่แข็งเหมือนข้าวขึ้นน้ำพันธุ์อื่นๆ สำหรับข้าวพันธุ์ กข 77 เป็นข้าวเจ้านุ่มไม่ไวต่อช่วงแสง ลำต้นแข็งแรง ไม่ล้ม เมื่อนำข้าวสารมาหุงสุกมีความเหนียว นุ่ม สามารถปลูกได้ในเขตนาชลประทาน แต่ไม่ควรปลูกในพื้นที่ที่มีการระบาดของโรคและแมลงศัตรูข้าวที่สำคัญ รองรับกับสถานการณ์พันธุ์ข้าวนุ่มที่มีการรับรองในประเทศไทยในจำนวนที่ยังน้อย ให้ได้ปริมาณมากตามความต้องการของตลาด โดยเฉพาะในอาเซียน เช่น อินโดนีเซีย สิงคโปร์ มาเลเซีย และฟิลิปปินส์ ข้าว กข 77 จึงเป็นอีกทางเลือกหนึ่งของชาวนาที่จะผลิตข้าวนุ่มที่ให้ผลผลิตต่อไร่สูง และเพิ่มศักยภาพการส่งออกข้าวไทยในอนาคต

ส่วนข้าวพันธุ์เหลืองใหญ่ 48 เป็นข้าวขึ้นน้ำไวต่อช่วงแสง ข้าวสุกร่วนไม่แข็งเหมือนข้าวขึ้นน้ำพันธุ์อื่นๆ ปริมาณโปรตีนในข้าวกล้องสูงถึงร้อยละ 9 ให้ผลผลิตสูงเฉลี่ย 400 กิโลกรัม/ไร่ มีศักยภาพให้ผลผลิตสูงสุดถึง 560 กิโลกรัมต่อไร่ เป็นข้าวพันธุ์ใหม่ที่จะช่วยแก้ปัญหาของประเทศไทยมีพื้นที่ปลูกข้าวในสภาพนาน้ำลึกกว่า 300,000 ไร่ กระจายในพื้นที่ 46 จังหวัด ซึ่งยังประสบปัญหาขาดแคลนเมล็ดพันธุ์ข้าวคุณภาพดี เพื่อให้ชาวนามีพันธุ์ข้าวที่เป็นทางเลือกในการปลูกข้าวมากขึ้น ตอบสนองความต้องการของผู้บริโภคที่ยังนิยมบริโภคข้าวพื้นเมือง ตลอดจนสามารถนำข้าวแปรรูปเป็นอาหารอื่นเพิ่มมูลค่าในตลาดได้